तीसरे राष्ट्रमंडल युवा खेलों में भारत का वर्चस्व दिखाई देना शुरु हो गया है। सोमवार को भारत की भारोत्तोलक दीक्षा गायकवाड ने राष्ट्रमंडल युवा खेल रिकॉर्ड के साथ दो स्वर्ण पदकों पर कब्जा कर लिया। दीक्षा ने बालेवाडी में शिव छत्रपति स्पोर्ट्स कॉम्पलेक्स में 48 किलोग्राम वजन वर्ग में ये दोनों रिकॉर्ड बनाए। अमरावती की लड़की ने कुल मिला कर 140 किलो भार उठाकर स्वर्ण जाता जबकि स्नैच में भी उन्होंने खेलों का बेस्ट प्रदर्शन करते हुए 64 किलो का भार उठाया और टॉप पर रहते हुए स्वर्ण पर कब्जा किया। रात पदक कनाडा की जेसिका रुएल ने (138 किलो) और कांस्य नौरू की उताको अकीली (128 किलो) ने जीता। भारत की ही राही सारनोबत ने 25 मीटर पिस्टल स्पर्धा में स्वर्ण पदक जीता। रात पदक मलयेशिया की बिन्ती आलिया सज़ाना और कांस्य ऑस्ट्रेलिया की चामन हैले ने जीता। इससे पहले अंकुश भारद्वाज ने निशानेबाजी की 50 मीटर पिस्टल स्पर्धा का स्वर्ण जीतकर भारत को राष्ट्रमंडल युवा खेलों में पहली सुनहरी सफलता दिलाई। हरियाणा के 18 वर्षीय अंकुश ने 50अंक जुटाते हुए स्वर्णिम कामयाबी हासिल की। हालांकि दूसरी तरफ से कोई टक्कर न होने के कारण वह अपने प्रदर्शन का स्तर ऊंचा नहीं उठा सके। इस स्पर्धा में अंकुश समेत केवल दो ही खिलाड़ी थे। उसमें भी फॉकलैंड आइलैंड के मिडल्टन मरे तो 26 अंक स्कोर करने के बावजूद गेम फिनिश करने में भी नाकाम रहे। केवल दो प्रतियोगियों के ही होने के कारण नियमों के मुताबिक इसमें सिर्फ एक ही पदक दिया गया। बाद में अंकुश ने कहा, कोई दबाव नहीं होने के बावजूद मैंने जो स्कोर हासिल किए, उससे मैं संतुष्ट नहीं हूं। हालांकि देश के लिए पहला स्वर्ण जीतने की मुझे खुशी जरूर है। उन्होंने गुवाहाटी में हुई राष्ट्रीय निशानेबाजी चैंपियनशिप में 536 अंक स्कोर किए थे। उधर लड़कियों की 10 मीटर एयर राइफल स्पर्धा का स्वर्ण सिंगापुर की अकिला सुधीर ने 103 अंकों के साथ जीता। कनाडा की मोनिका फाइफे को रजत और मलेशिया की नूर आयुनी को कांस्य पदक मिले।